मुरगांवः तुमकां रेल्वेन वेंचून हाडला काय आरोशी, वेळसांव, कांसावली गांवांतल्या लोकांनी वेंचून हाडला, तें आदीं सांगचें. अंडरपासच्या नांवा खाला लोकांक लॉलीपॉप दिवपाचो प्रकार बंद करात. आमकां रेल्वे दुपदरीकरण नाका, अशें स्पश्टपणान आरोशी गांवच्या लोकांनी कुठ्ठाळीचे आमदार आंतोन वास हांकां सांगलें.
 आमदार वास आरोशी वाठारांत पळोवणी करपाक गेल्ले. त्या वेळार रेल्वे दुपदरीकरणा विरोध करपा खातीर आरोशीचे लोक एकठांय जाले. तशेंच अंडरपास आनी बॉक्स कल्व्हर्टचे गरजे वयल्यान आरोशीच्या लोकां मदीं दोन गट जाले. वेळसांवच्या विरोधा उपरांत आरोशीच्या लोकांनी रेल्वे विकास निगमाच्या कामाक विरोध केलो.
 वेळसांव फाटोफाट आतां आरोशीचे लोकूय रेल्वे विकास निगम लिमिटेडाचे भुमिके आड मुखार सरल्यात. आरोशीच्या सेंट लॉरेन्स कपेला लागसार पावसाचें उदक व्हांवून वचपा खातीर घातिल्ले पायप कापून थंय सिमेंट काँक्रीटची राखणे वणत बांदपाचें काम सुरू केल्ले खातीर आरोशीचे लोक बिरेस्तारा 16 मार्चाक सांजे वेळार एकठांय जाले. तांचे तिडकीक लागून कंत्राटदाराक काम बंद करचें पडलें. ह्या प्रकरणांत आरवील रॉड्रीग्स हांणी वेगवेगळ्या वाठारांतल्या लोकां मदीं आतां जागृती जाता, अशें सांगलें. पुलिशेच्या बळग्यार कितले दीस लोकांचो आवाज चेंपून दवरतले, लोक आतां शांत बसचे नात, अशें तांणी सांगलें.
 रेल्वे विकास निगमाच्या कंत्राटदारान थळाव्या लोकांक विस्वासांत घेनासतना आरोशी वाठारांत रेल्वे रुळा पोंदां आशिल्ल्या ल्हान सांकवा पोंदा बिरेस्तारा काम सुरू केलें. त्या कंत्राटदाराच्या कामगारांनी थंयचें पावसाचें उदक व्हांवून वचपा खातीर घाल्लें पायप कांपलें. ते उपरांत थंय सिमेंट काँक्रीट घालपाक सुरवात केलें. हाची म्हायती मेळटाच थंय शेंकड्यांनी आरोशीचे लोक एकठांय जाले. तांणी त्या कामाक विरोध केलो. पुलिसांनीय तांची समजूत काडपाचो यत्न केलो.
 पावसाचें उदक व्हांवून वचपाची वाट बंद केल्ल्यान पावसाळ्यांत उदक कशें वतलें तें सांगचें, अशी लोकांनी मागणी केली. पावसाच्या उदकाक वचपाक कसलीच आडखळ जायना जाल्यार आमचो ह्या कामाक विरोध आसचो ना, अशें लोकांनी सांगलें. पूण कंत्राटदार तांच्या प्रस्नाक योग्य जाप दिवपाक शकलो ना. रेल्वे अधिकाऱ्यांचे सुचोवणे वयल्यान आपूण काम करता, अशें तांणी सांगलें.
 मजगतीं, आमदार वास 18 मार्चाक आरोशी वाठारांत पळोवणी करपाक गेल्ले तेन्ना दुपदरीकरणा विरोध करपा खातीर आरोशीचे लोक थंय एकठांय जाले. त्या वेऴार थंयचें वातावरण खुबूच तंग जालें. लोकांनी आमदाराचेर प्रस्नांचो शिंवर केलो. अखेर आमदार वास हांणी हाचेर योग्य उपाय काडुंया, अशें आस्वासन दिलें.
 रेल्वेच्या एकंदर भुमिकेक लागून वेळसांव, उतोड्डें, माजोड्डें आनी हेर वाठारांनी हुंवार येवपाचो भंय आसा. ह्या वाठारांत दुपदरीकरणाच्या नांवा खाला झाडांची कत्तल जाता. रान खात्याचे अधिकारी तांकां ऑफिसांत बसुनूच परवानगी दितात. प्रत्यक्षांत झाडांची पळोवणी करिनात. ताका लागून रान मंत्री विश्वजीत राणे हांणी आपल्या पदाचो राजिनामो दिवचो. आरोशीच्या घडणुके संबंदांत आमदार आंतोन वास हांचे कडेन संपर्क करपाचो यत्न केलो, पूण प्रतिसाद मेळूंक ना, अशें ऑरवील रॉड्रिगीज हांणी सांगलें.
 रेल्वेचे अधिकारी मनमानी करतात. ते राज्य सरकाराक गृहीत धरतात. एके वटेन वेळसांव दर्यादेगेची धूप जाता जाल्यार दुसरे वटेन उदकाच्यो सुवातो पुरयतात. ताका लागून पावसाचें उदक दर्यांत व्हांवून वचपाच्यो वाटो बंद जावपाक लागल्यात. सरकारान हाची गंभीर दखल घेवपाची गरज आसा. नाजाल्यार गांव बुडपाची भिरांत आसा, अशें काँग्रेसीच्या ओलंसियो सिमोईस हांणी सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 